b'\n_START_ARTICLE_\nVipavski Kri\xc5\xbe\n_START_SECTION_\nIme\n_START_PARAGRAPH_\nDo leta 1955 se je naselje imenovalo Sveti Kri\xc5\xbe; doma\xc4\x8dini ga \xc5\xa1e vedno pogosto uporabljajo. V Vipavski Kri\xc5\xbe je bilo preimenovano na osnovi "Zakona o imenovanju naselij in ozna\xc4\x8devanju trgov, ulic in zgradb" iz leta 1948. Tako kot preimenovanje mnogih drugih krajev po Sloveniji v povojnem \xc4\x8dasu je bilo tudi preimenovanje Svetega Kri\xc5\xbea del obse\xc5\xbene kampanje oblasti, da se iz toponimov slovenskih krajev odstranijo vsi religiozni elementi.\n_START_SECTION_\nZgodovina\n_START_PARAGRAPH_\nHrib, na katerem le\xc5\xbei vas, je bil naseljen \xc5\xbee v predrimskih \xc4\x8dasih. V \xc4\x8dasu rimskega cesarstva je v bli\xc5\xbeini tekla pomemba cesta med Oglejem (rimska Aquileia \xc4\x8dez Hru\xc5\xa1ico, rimsko Ad Pirum do Ljubljane, rimsko Emona. Prvi pisne listine o kraju pa segajo v 13. stoletje - vojvoda Bernard Koro\xc5\xa1ki je 29.11.1252 naselje Villa Crucis podaril opatiji v Ro\xc5\xbeacu blizu \xc4\x8cedada. Konec 15. stoletja, po uspe\xc5\xa1nem tur\xc5\xa1kem zavzetju Gorice, je takratni gori\xc5\xa1ki \xc5\xa1kof dal zgraditi \xc5\xa1tiristolpni grad in leta 1483 so ga Gori\xc5\xa1ki grofje obdali z obzidjem zaradi nevarnosti tur\xc5\xa1kih vpadov. Leta 1507 je Vipavski Kri\xc5\xbe dobil tr\xc5\xbene pravice, leta 1532 pa ga je cesar Ferdinand povzdignil v mesto. Leta 1636 so zgradili kapucinski samostan, v katerem je \xc5\xbeivel tudi pridigar Janez Svetokri\xc5\xa1ki._NEWLINE_Ve\xc4\x8dina zgradb v Vipavskem Kri\xc5\xbeu je spomeni\xc5\xa1ko za\xc5\xa1\xc4\x8ditena, naselje samo pa sodi med zgodovinsko najzanimivej\xc5\xa1e kraje na Vipavskem. Hi\xc5\xa1e so zaradi omejitve obzidja stisnjene v zavetje gradu in samega obzidja, na katerega so se za\xc4\x8dele naslanjati po letu 1636. Najstarej\xc5\xa1i del naselja ima ozke ulice z eno in dvonadstropnimi (zaradi dozidav spri\xc4\x8do pomanjkanja prostora) hi\xc5\xa1ami, ki so bile kasneje zaradi po\xc5\xbearov prezidane, zato je v njih ohranjenih le malo prvotnih gotskih elementov.'